Nyilvános ülés anyaga

Tárgyalja: Ügyrendi, Közrendvédelmi és Településfejlesztési Bizottság

**Berettyóújfalu Város Önkormányzata Polgármesterétől**

**ELŐTERJESZTÉS**

a közösségi együttélés alapvető szabályairól és ezek elmulasztásának

jogkövetkezményeiről szóló 16/2020. (X. 30.) önkormányzati rendelet módosítására

Tisztelt Képviselő-testület!

A 2021. január 1-jén hatályba lépett, a közösségi együttélés alapvető szabályairól és ezek elmulasztásának jogkövetkezményeiről szóló 16/2020. (X. 30.) önkormányzati rendelet módosítása a Hajdú-Bihar Vármegyei Kormányhivatal által megküldött szakmai segítségnyújtásban foglalt észrevételek alapján vált szükségessé.

A Rendelet 5. § b) pontja és 9. § b) pontja többek között a rongálás tényállásáról rendelkezik:

*„5. § A közösségi együttélés alapvető szabályait sértő magatartást tanúsít, aki:*

*b)  a kihelyezett közterület névtáblát megrongálja, szövegét megváltoztatja vagy olvashatatlanná teszi, a közútkezelő írásbeli hozzájárulása nélkül azt eltávolítja”*

*9. § A* *közösségi együttélés alapvető szabályait sértő magatartást tanúsít, aki:*

*a) a köztemető területére állatát – vakvezető eb kivételével – beviszi, vagy hagyja bemenni,*

*b) a temető létesítményeit, tartozékait, a sírokat, síremlékeket, a növényzetet rongálja*

*és beszennyezi.*

A Kormányhivatal felhívja a figyelmet, hogy a rongálást a kár értékétől függően a szabálysértési törvény szabálysértésként, a Btk. vétségként, illetve bűntettként szabályozza, ezért a párhuzamos szabályozás megszüntetése miatt ezen rendelkezések felülvizsgálata javasolt.

Javaslom, hogy a Rendelet 5. § b) pontjának első fordulata, valamint a 9. § b) pontja kerüljön hatályon kívül helyezésre.

Kérem a Tisztelt Képviselő-testületet, hogy az előterjesztést szíveskedjen megvitatni és a rendelet-tervezetet elfogadni.

Berettyóújfalu, 2023. december 7.

 Muraközi István

 polgármester

**Előzetes hatásvizsgálat**

**Berettyóújfalu Város Önkormányzata Képviselő-testületének**

**a közösségi együttélés alapvető szabályairól és ezek elmulasztásának**

**jogkövetkezményeiről szóló 16/2020. (X. 30.) önkormányzati rendelet módosításáról**

A jogalkotásról szóló 2010. évi CXXX. törvény 17. §-a értelmében a jogszabályok előkészítőjének előzetes hatásvizsgálat elvégzésével kell felmérnie a szabályozás várható következményeit. Önkormányzati rendelet esetében az előzetes hatásvizsgálat eredményéről az önkormányzat képviselő-testületét kell tájékoztatni a rendelet elfogadását megelőzően.

**Társadalmi, gazdasági, költségvetési hatása:**

Nincs.

**Környezeti, egészségi hatása:**

Nincs.

**Adminisztratív terheket befolyásoló hatása:**

A rendelet előkészítése a munkálatokban résztvevőknek különösebb adminisztratív terhet nem jelent.

**A rendelet megalkotásának szükségessége, a jogalkotás elmaradásának várható következményei:**

A Kormányhivatal által küldött szakmai segítségnyújtásban foglaltak alapján felülvizsgálatra került a rendelet.

**A rendelet alkalmazásához szükséges** **személyi, szervezeti, tárgyi, és pénzügyi feltételek:**

A rendelet alkalmazásához a pénzügyi feltételek, a személyi, szervezeti, tárgyi feltételek biztosítottak.

Berettyóújfalu, 2023. december 7.

 Dr. Körtvélyesi Viktor

 jegyző

Berettyóújfalu Város Önkormányzata Képviselő-testületének

**…./2023. (……) önkormányzati rendelete**

a közösségi együttélés alapvető szabályairól és ezek elmulasztásának

jogkövetkezményeiről szóló 16/2020. (X. 30.) önkormányzati rendelet módosításáról

TERVEZET

Berettyóújfalu Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva a Képviselő-testület Szervezeti és Működési Szabályzatáról szóló 4/2022. (II. 25.) önkormányzati rendelet 2. sz. mellékletében biztosított véleményezési jogkörében eljáró Berettyóújfalu Város Önkormányzata Ügyrendi, Közrendvédelmi és Településfejlesztési Bizottsága véleményének kikérésével a következőket rendeli el:

**1. §**

A közösségi együttélés alapvető szabályairól és ezek elmulasztásának jogkövetkezményeiről szóló 16/2020. (X. 30.) önkormányzati rendelet 5. § b) pontja helyébe a következő rendelkezés lép:

*(A közösségi együttélés alapvető szabályait sértő magatartást tanúsít, és legfeljebb 30.000-Ft összegű közigazgatási bírsággal sújtható az, aki:)*

„*b)* a kihelyezett közterület névtábla szövegét megváltoztatja vagy olvashatatlanná teszi, a közútkezelő írásbeli hozzájárulása nélkül azt eltávolítja,”

**2. §**

A közösségi együttélés alapvető szabályairól és ezek elmulasztásának jogkövetkezményeiről szóló 16/2020. (X. 30.) önkormányzati rendelet 9. §-a helyébe a következő rendelkezés lép:

**„9. §**

A közösségi együttélés alapvető szabályait sértő magatartást tanúsít, és legfeljebb 50.000-Ft összegű közigazgatási bírsággal sújtható, aki a köztemető területére állatát - vakvezető eb kivételével - beviszi, vagy hagyja bemenni.”

**3. §**

Ez a rendelet 2023. december 16-án lép hatályba.

**polgármester jegyző**